
ELŐTERJESZTÉS 

MÉLYKÚT VÁROS ÖNKORMÁNYZAT KÉPVISELŐ-TESTÜLETÉNEK
2026. szeptember 29. napján tartandó ülésére
Tárgy: Döntés a 2026. évi szociális célú tűzifa támogatás iránti pályázat benyújtásáról.
Az előterjesztést készítette: Trancsikné Nagy Ágnes pályázati ügyintéző
Az előterjesztés készítésében közreműködött: --

Melléklet: -
Döntési javaslatok száma: 1 db

Véleményezi: Humánpolitikai és Ügyrendi Bizottság

Pénzügyi és Gazdasági Bizottság

A határozati javaslat elfogadásához egyszerű többség szükséges.

Törvényességi észrevételem nincs.

Dr. Vörös-Börcsök Tímea
jegyző

Tisztelt Képviselő-testület!
Mélykút Város Önkormányzat pályázati rendjéről szóló szabályzat (továbbiakban: Szabályzat) 1. § (1) bekezdése alapján a Szabályzat hatálya az önkormányzat nevében uniós és hazai forrásokra benyújtott pályázatokra terjed ki.

A Szabályzat 10. § (6) bekezdése szerint a Képviselő-testület dönt:

a) Dönt az (1) bekezdés b) pont alá nem tartozó pályázatok benyújtásával kapcsolatos előterjesztésekről,

b) A pályázati célokról,

c) A pályázat önerejének biztosításáról,

d) Az önkormányzat pályázati tevékenységéről készült beszámolók elfogadásáról.

A Szabályzat 10. § (1) bekezdése szerint a polgármester feladatai:

a) dönt a pályázati dokumentáció tartalmáról és a pályázat előkészítéséről,

b) dönt az önkormányzati pénzügyi kötelezettségvállalást – ideértve a működési költséget is – nem igénylő pályázatok benyújtásáról

c) gondoskodik a b) pont alá nem tartozó pályázatok pályázati javaslat Képviselő-testület elé terjesztéséről

d) aláírja a benyújtandó pályázati dokumentációt, azok részét képező együttműködési megállapodásokat, a támogatási szerződést és annak esetleges módosításait, az egyéb kapcsolódó dokumentumokat

e) rendszeresen tájékozódik a projektek megvalósulásáról.

A helyi önkormányzatokért felelős miniszter 2026. szeptember 03. napján pályázatot hirdetett a települési önkormányzatok szociális célú tüzelőanyag vásárlásához kapcsolódó támogatására.
A támogatásra a 2025. január 1-jei adatokat figyelembe véve a 20000 fő lakosságszámot meg nem haladó települési önkormányzat pályázhatnak, amelyek a támogatást szociális célú tűzifa vásárlására vagy barnakőszén vásárlására fordíthatják. A támogatás formája: vissza nem térítendő költségvetési támogatás.
A támogatást az a települési önkormányzat igényelheti, amelyik a szociális rászorultság és a 2026. évi igénylés részletes feltételeit – a jogosultak részére támogatást megállapító önkormányzati döntés és a kiosztás előtt hatályba lépő – rendeletben szabályozza akként, hogy 

a) a Szoc. tv. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult előnyt élvezzen, 

b) a Gyvt.-ben szabályozott halmozottan hátrányos helyzetű gyermeket nevelő család élvezzen előnyt, 

c) előnyben részesíti a rendszeres gyermekvédelmi kedvezményben részesülő családokat,

d) az egyszülős háztartások élvezzenek előnyt,

e) azt a családot, amelyikben rokkantsági ellátásban részesülő él élvezzen előnyt,

f) a 65 év feletti, egyedül élő nyugdíjasok, akiknek a nyugdíja nem éri el a 150.000 Ft-t élvezzenek előnyt,

g) előnyben részesíti a 3 vagy több gyermeket nevelő családokat, 

h) háztartásonként legfeljebb 5 erdei m3 tűzifa vagy 10 q szén biztosítására kerüljön sor, valamint, 

i) vállalja, hogy a szociális célú tüzelőanyagban részesülőtől semmilyen ellenszolgáltatást nem kér.
A pályázatokat elektronikus úton kell benyújtani, ahhoz - a korábbi évektől eltérően - csatolni szükséges a pályázat benyújtásáról szóló képviselő-testület határozat mellett az önkormányzat szociális rendeletét, vagy ha az adott önkormányzat a szociális célú tűzifa kiosztásának szabályait nem a szociális rendeletében szabályozza, akkor a tárgyi rendelet csatolása szükséges. A 2026. évi szociális célú tűzifa támogatás helyi szabályairól szóló önkormányzati rendelet megalkotására vonatkozó előterjesztés külön napirendi pont keretében kerül(t) benyújtásra a T. Képviselő-testület részére.
Az igényelhető mennyiség a pályázati kiírásban meghatározott mutatók együttes száma alapján kerül meghatározásra. Mélykút Város Önkormányzat esetében - a kedvezményezett települések besorolásáról és a besorolás feltételrendszeréről szóló 105/2015. (IV.23.) Kormány rendelet 2. számú melléklete alapján (mint jelentős munkanélküliséggel sújtott települési önkormányzat) - a támogatás mértéke kemény lombos fafajta esetében 23.000 Ft/erdei m3 + áfa, igényelhető maximális mennyiség 810 erdei m3, lágy lombos fafajta esetében 15.000 Ft/erdei m3 + áfa, igényelhető maximális mennyiség 1350 erdei m3, szén esetében 4700 Ft/q + áfa, igényelhető maximális mennyiség 2430 q. A támogatás egy fajta tüzelőanyag megvásárlásához igényelhető. A pályázat kiírás szempontjából az áfa kulcs 5 %.
A támogatást a kedvezményezett minimum 100 cm és maximum 200 cm hosszú, 5-35 cm átmérőjű tűzifára fordíthatja, a tűzifa a fővárosi és vármegyei kormányhivatal erdészeti igazgatóságai által nyilvántartott erdőgazdálkodóktól vagy az EUTR technikai azonosítószámmal rendelkező faanyag kereskedelmi lánchoz tartozó tevékenységet végzőtől szerezhető be. Keménylombos tűzifa igénylés esetén legfeljebb 3 erdei m3/rászoruló, lágy lombos tűzifából legfeljebb 5 erdei m3/rászoruló, barnaszén esetében legfeljebb 9 q/rászoruló igényelhető. 
A szállításból származó költségek (amely tartalmazza a tűzifa erdőgazdálkodótól az Önkormányzat telephelyére való szállítást és a rászorulókhoz való kiszállítást) a támogatás terhére nem elszámolhatók.
A pályázat benyújtási határideje: 2026. szeptember 30.
T. Képviselő-testület!

A Képviselő-testület a 2024. évben nyújtott be először erre a pályázati felhívásra támogatási kérelmet, majd a tavalyi évben – az első év eredményességét látva – másodszor is döntött a támogatás igényléséről. A 2025. évben a ÖGF/49-65/2025-KTM. iktatószámú miniszteri döntés alapján az önkormányzat 6.805.930 Ft szociális célú tűzifa támogatásban részesült. A megítélt támogatásból (és a hozzá rendelt saját forrásból) tavalyi évben 234 erdei m3 keménylombos tűzifa mennyiség beszerzésére kaptunk támogatást, amelyből 117 fő rászoruló személy részesült tűzifa támogatásban. Mélykút Város Önkormányzat saját erőből biztosította az erdőgazdálkodó által megjelölt helyről az önkormányzat által kijelölt telephelyre való szállítást, bruttó 234.000 Ft. értékben. Mélykút Város Önkormányzat Gazdasági-Műszaki Ellátó és Szolgáltató Szervezete az igénylőkhöz való eljuttatást végezte el 6000 Ft/forduló, összesen 702.000 Ft értékben. A támogatás elszámolása megtörtént, azt elfogadták.
Összességében elmondható, hogy ezen támogatási formát örömmel vette a lakosság, nagy segítséget jelentett a téli időszakban a rászorulóknak, továbbá elmondható az is, hogy általánosságban gördülékenyen ment a tűzifa beszerzése és a jogosultak részére történő eljuttatása is.
Mindezeket figyelembe véve kérem a T. képviselő-testületet a határozati-javaslat elfogadására!
Mélykút, 2026. szeptember 23.









Kovács Tamás

                                                                                      polgármester
HATÁROZATI-JAVASLAT

……/2026. (IX.29) Kt. számú



HATÁROZAT

Döntés a szociális célú tűzifa támogatás 

iránti pályázat benyújtásáról.

1. Mélykút Város Önkormányzat Képviselő-testülete úgy dönt, hogy támogatási kérelmet nyújt be a 2026. évi szociális célú tűzifa támogatás iránt   ……………. erdei m3 keménylombos tűzifa vagy lágylombos tűzifa vagy barnakőszén tüzelőanyag igénylésére.
2. A Képviselő-testület a pályázat megvalósításához szükséges saját forrást - amely a tüzelőanyagnak az erdőgazdálkodótól Mélykút Város Önkormányzat által meghatározott telephelyre történő szállításának, majd onnan a jogosultak részére történő kiszállításának költségét tartalmazza - a 2026. évi költségvetésében biztosítja ……. Ft összegben. 

3. A Képviselő-testület dönt arról, hogy a saját forrás összege a soron következő költségvetési rendelet módosításakor kerüljön beépítésre a rendelet-tervezetbe.

4. A Képviselő-testület a keménylombos tűzifa vagy lágylombos tűzifa vagy barnakőszén támogatásban részesülő személytől ellenszolgáltatást nem kér, ideértve a tüzelőanyag rászorulókhoz való eljuttatását is.

5. A Képviselő-testület felhatalmazza Kovács Tamás polgármestert a pályázat benyújtásához szükséges intézkedések megtételére, a pályázattal kapcsolatos dokumentumok aláírására, valamint a pályázat benyújtására.
Felelős: Kovács Tamás polgármester
Határidő: 2026. szeptember 30. (5. ponthoz)

